Sony afslører kolossal 16K-skærm

Her gik man og troede, at 8K var vilde sager og så afslører Sony et kolossalt ny 16K-skærm på voldsomme 785 tommer. Med en længde på 19,2 meter og en højde på 5,4 meter er den længere end en bus og næsten lige så høj som en giraf. Men det er opløsningen på skærmen, der imponerer; den har fire gange så mange pixels som en 4K-fladskærm og otte gange så mange pixels som en Full HD-skærm.

Ærgerligt nok er den ikke til salg. Ifølge BBC er skærmen monteret i et udviklingscenter, der tilhører det japanske kosmetikfirma Shiseido i byen Yokohama, der ligger syd for Tokyo. Skærmen er så stor, at den strækker sig over to etager – og indholdet på skærmen er specielt skabt til skærmen af Sony selv.

Skærmen er blevet skabt ved at sætte en masse mindre paneler sammen. Da de ikke har nogen ramme, kan de sættes sammen til én stor skærm. Den er baseret på Sonys såkaldte Crystal LED-teknologi, der er Sonys bud på MicroLED. Den har ikke brug for baggrundsbelysning og Sony hævder, at den er markant lysere end OLED, men bibeholder det høje sortniveau.

8K-fladskærme er allerede i butikkerne, men det er endnu småt med indhold, der i stedet primært opskaleres fra HD og 4K. Næste års Olympiske Lege bliver sendt i 8K, men ”rigtigt” 16K-indhold til slutbrugere er meget, meget langt ude i fremtiden.

Sony afslører kolossal 16K-skærm